input: IZVEDBENA UREDBA KOMISIJE (EU) št. 230/2013
  z dne 14. marca 2013
  o umiku s trga nekaterih krmnih dodatkov, ki spadajo v skupino aromatičnih snovi in snovi za spodbujanje teka
  (Besedilo velja za EGP)
  EVROPSKA KOMISIJA JE -
  ob upoštevanju Pogodbe o delovanju Evropske unije,
  ob upoštevanju Uredbe Evropskega parlamenta in Sveta (ES) št. 1831/2003 z dne 22. septembra 2003 o dodatkih za uporabo v prehrani živali (1) in zlasti člena 10(5) Uredbe,
  ob upoštevanju naslednjega:
  (1)
  Uredba (ES) št. 1831/2003 določa izdajo dovoljenj za dodatke za uporabo v prehrani živali ter razloge in postopke za izdajo takih dovoljenj. Člen 10 navedene uredbe določa ponovno oceno dodatkov, dovoljenih v skladu z Direktivo Sveta 70/524/EGS (2).
  (2)
  Krmni dodatki iz Priloge so bili odobreni brez časovne omejitve v skladu z Direktivo 70/524/EGS. Navedeni krmni dodatki so bili v skladu s členom 10(1) Uredbe (ES) št. 1831/2003 naknadno vpisani v register krmnih dodatkov Skupnosti kot obstoječi proizvodi.
  (3)
  V zvezi z uporabo krmnih dodatkov, ki so v delu A Priloge določeni kot aromatične snovi in snovi za spodbujanje teka, ni bila pred rokom iz člena 10(2) Uredbe (ES) št. 1831/2003 vložena nobena vloga za pridobitev dovoljenja v skladu z navedenim členom. V zvezi z uporabo krmnih dodatkov, ki so v delu B Priloge določeni kot aromatične snovi in snovi za spodbujanje teka, ni bila vložena nobena vloga pred navedenim rokom za nekatere živalske vrste ali kategorije živalskih vrst, za katere je bil zadevni krmni dodatek odobren v skladu z Direktivo 70/524/EGS. Vendar v zvezi z uporabo saharina in kalcijevega saharina, ki sta v delu B Priloge določena kot aromatični snovi in snovi za spodbujanje teka, pred navedenim rokom ni bila vložena nobena vloga za edino kategorijo živali, za katero sta bila navedena krmna dodatka odobrena v skladu z Direktivo 70/524/EGS.
  (4)
  Krmni dodatki, za katere v časovnem roku iz člena 10(2) Uredbe (ES) št. 1831/2003 ni bila vložena nobena vloga za pridobitev dovoljenja, so bili zaradi preglednosti navedeni v ločenem delu registra krmnih dodatkov Skupnosti.
  (5)
  Navedene krmne dodatke bi bilo zato treba umakniti s trga, če se uporabljajo kot aromatične snovi ali snovi za spodbujanje teka, razen za živalske vrste in kategorije živalskih vrst, za katere so bile vložene vloge za pridobitev dovoljenja. Ta ukrep ne posega v uporabo nekaterih zgoraj navedenih dodatkov v skladu z drugimi živalskim vrstami ali kategorijami živalskih vrst ali drugimi funkcionalnimi skupinami, za katere so lahko odobreni.
  (6)
  Zato je primerno, da se za zainteresirane strani odobri prehodno obdobje, v katerem se lahko porabijo obstoječe zaloge zadevnih dodatkov, premiksov, krmnih mešanic in posamičnih krmil, ki so bili proizvedeni z navedenimi aditivi, ob upoštevanju roka trajanja nekatere krme, ki vsebuje zadevne dodatke.
  (7)
  Umik proizvodov iz Priloge s trga ne posega v izdajo dovoljenja v zvezi z njimi ali sprejetje ukrepa glede njihovega statusa v skladu z Uredbo (ES) št. 1831/2003.
  (8)
  Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali -
  SPREJELA NASLEDNJO UREDBO:
  Člen 1
  Umik
  Krmni dodatki iz dela A Priloge, ki spadajo v skupino „aromatične snovi in snovi za spodbujanje teka“, se umaknejo s trga.
  Krmni dodatki iz dela B Priloge, ki spadajo v skupino „aromatične snovi in snovi za spodbujanje teka“, se umaknejo s trga za nekatere živalske vrste ali kategorije živalskih vrst, kot je določeno v navedenem delu Priloge.
  Člen 2
  Prehodni ukrepi
  1. Obstoječe zaloge krmnih dodatkov iz dela A Priloge se lahko še naprej dajejo na trg in uporabljajo kot krmni dodatki, ki spadajo v skupino „aromatične snovi in snovi za spodbujanje teka“, do 10. aprila 2014.
  2. Premiksi, proizvedeni z dodatki iz odstavka 1, se lahko še naprej dajejo na trg in se uporabljajo do 10. oktobra 2014.
  3. Krmne mešanice in posamična krmila, ki so bili proizvedeni z dodatki iz odstavka 1 ali s premiksi iz odstavka 2 ter so bili označeni v skladu z Uredbo (ES) št. 767/2009 do 10. aprila 2015, se lahko še naprej dajejo na trg in uporabljajo do porabe zalog.
  4. V zvezi s krmnimi dodatki iz dela B Priloge se za živalske vrste ali kategorije živalskih vrst iz navedenega dela Priloge uporabljajo odstavki 1, 2 in 3.
  Člen 3
  Začetek veljavnosti
  Ta uredba začne veljati dvajseti dan po objavi v Uradnem listu Evropske unije.
  Ta uredba je zavezujoča v celoti in se neposredno uporablja v vseh državah članicah.
  V Bruslju, 14. marca 2013